Onger Akaba.
68.
Devit onger akar kam osiri. Gumazir onger akar kabar faragha zuim, gumazibav geima me Godɨn ziam fa ighiam bange. Gumazamizir Godɨn apanim gamiba, a zuamɨra dɨkavigh izɨ tintinimɨn me batuegham. Gumazamizir Godɨn apanimɨn itiba, me a gitagh aregham. 
Amɨnim mɨgharim givai a ghua puvatɨzɨ moghɨn, God uan apaniba batuegham. Kandel isia an dɨpam suaghiri moghɨn, gumazamizir kuraba Godɨn damazimɨn ikuvigham. 
Gumazamizir aghuiba, Godɨn damazimɨn naviba deragh bar akuegh ikɨ mamaghɨra ikiam. 
God ghuariabagh aperagha overiamɨn zui. Ia an tuavim akɨr. An ziam kara, Ikiavɨra Itir God. E an damazimɨn bar akuegh, ighiaba bangɨ ziar ekiam a danɨngam. 
God uan Nguibamɨn ikia, borir ameboghfeziaba ariaghireziba deragha men gara, paba ariaghirezir amiziba deragha men gari. 
Gumazamizir uarira itiba, a men adarazi isa me ko me akufi. Ezɨ me uari ko ikia deragha iti. A kalabusɨn itir gumazamiziba inigha azenan izegha, me gamizɨ me deragha iti. Ezɨ gumazamizir akaba batoziba, a me gamizɨ me nguazir dɨpaba puvatɨzibar iti. 
O God, nɨ fomɨra uan gumazamiziba men faragha ghua, me inigha iza gumazamiziba puvatɨzir danganim garui. 
Bar guizbangɨra, Israelian God, nɨ izegha gɨfa. Nɨ izegha gɨvazɨ, Sainain Mɨghsɨam mɨkɨmkɨzim a gunabavɨra iti. Mɨkɨmkɨzim otozɨ amozir dafam arɨki. 
O God, nɨ amozir dafam amadazɨ, a nguazir kurar kam giza a gamizɨ a ua dera. 
Nɨn gumazamiziba nguazir kamɨn nguibabar ingari. Nɨ bar dera, egha nɨ dagheba isa onganarazibagh amir gumazamizibagh anɨdi. 
Ekiam uan akam isa amizir avɨribagh anɨngizɨ, me a inigha ghua an gun mɨgei. 
Akar me kurir kam kamaghɨn mɨgɨa ghaze, “Atriviba uan mɨdorozir gumaziba ko, me bar moghɨra aregha gɨfa.” Ezɨ amizir nguibamɨn itibara, gumaziba mɨsogha inizir biziba uarigh anɨdi. 
Men marazi sipsipba ko ikia atiatigha pura aghumra iti. Amizir kaba uaghan silva ko gol uarir kurkegha, kuarazir ozamɨn mɨn ganganiba bar dera. Ozamɨn avɨzimning silvan mɨn taghtasi, ezɨ an namnam golɨn mɨn taghtasi. 
Atrivir maba Salmonɨn Mɨghsɨamɨn iti. Ezɨ Godɨn Gavgaviba Bar Itim men agɨrazɨ, me tintinimɨn are. Egha aisɨn amozim gamizɨ, a mɨghsɨar kam gizi. 
O Basanɨn Mɨghsɨar ekiam, nɨ ruarir akɨrir avɨriba iti. 
Nɨ mɨghsɨar ekiar ruarir akɨrir avɨriba itim, God ua baghavɨra mɨghsɨar igharazim ginabagh a gisɨn dapiasa. Ezɨ nɨ manmaghsua, Godɨn mɨghsɨar igharazimɨn gara nɨn navim oseme? Guizbangɨra, Ikiavɨra Itir God, mɨghsɨar kamɨn daperagh ikɨ mamaghɨra ikiam. 
Ekiam Sainain Mɨghsɨam ategha iza uan Dɨpenimɨn iti. An mɨdorozir gumazir bar avɨriba, karisɨn gavgavir bar avɨribagh apiagha a ko izi. 
God mɨghsɨar kamɨn ikiasa bar pɨn ghuavanaga, kalabuziar gumazir avɨrim inizɨ, me a ko ghue. Gumazir an akam batoziba, a men bizir bar aghuiba, me dam a da ini. Kamaghɨn amizɨ, O Ikiavɨra Itir Godɨn Gavgavim, nɨ kagh ikiam. 
E Ekiamɨn ziam fam. A dughiabar vaghvagha en akurvagha en osɨmtɨziba ateri. God uabɨ en Akurvazir Gumazim. 
En God, a uabɨ God, an en akurvasi. Ikiavɨra Itir God, an en Ekiam, an en akurvazima, e ariaghiri puvatɨ. 
Bar guizbangɨra, God uan apanibar dapaniba abɨghɨrarigham. Gumazamizir kaba, me zurarama arazir kurabagh ami. 
Ekiam kamaghɨn mɨgɨa ghaze, “Kɨ Basanɨn ian apaniba inigh uamategh izam. Me ongarir konimɨn bar vɨn mar ikiam, pura bizim, kɨ ua me inigh azenan izegham. 
Ia uan apaniba bar me agɨvagh, men ghuziba uan dagariba ruegh. Eghtɨ ian afiaba, men ghuzibar amɨ mangɨ uan ifongiaba agɨvagham.” 
O God, nɨ nan Atrivim. Gumazamiziba bar nɨn gari nɨ apanim ko mɨsogha anebɨragha, bar akuegha izi. Me bar moghɨra nɨn gari, nɨ ghua uan Dɨpenimɨn aven ghu. 
Gumaziba onger akam gamua faragha zui. Ezɨ guivir igiaba tongɨra ikia tambarinbav sosi. Gumazir gitabav soziba abuan iti. 
Me kamaghɨn onge, “E Godɨn gumazamiziba, e uari akuvagha gɨfa, e Godɨn ziam fam. E Israelia, e Godɨn adarasi, e Ikiavɨra Itir Godɨn ziam fam.” 
Benjaminɨn ikɨzir muziarim men faragha zui. Men gɨrara, Judan anabamɨn gumazir dapaniba uan adarazi ko zui. Ezɨ men gɨrara, Sebulun anabam ko Naptalin anabamɨn gumazir dapaniba me zui. 
O God, nɨ uan gavgavim en akagh. Gavgavir nɨ faragha en akazɨ kamra, nɨ datɨrɨghɨn en akagh. 
Atriviba bizir aghuiba inigha iza, nɨn Dɨpenir Jerusalemɨn itimɨn nɨ ganɨdi. 
Nɨ Asɨzir atiar dakarabar itir kamɨn atari moghɨn, nɨ Isipɨn atar. Nɨ bulmakaun apuriba uan nguziba ko men atari moghɨn, nɨ Kantrin Igharazibar Gumazamizibar atar. Nɨ men atar mangɨtɨ, me nɨ bagh teviba apɨrigh uan silvaba nɨ danɨng. Gumazir mɨdoroziba foriba, nɨ bar men agɨntɨghtɨ me arɨ tintinibar mangegh. 
Isipɨn atrivim uan ingangarir gumaziba amadaghtɨ, me Jerusalemɨn mangɨ nɨn akam baragham. Eghtɨ Itiopiaba nɨ ko mɨkɨmsɨ uan dafariba fam. 
Ia Kantrin Igharazibar Gumazamiziba, ia onger akabar amu egh Godɨn ziam fɨ. 
Overiar kam fomɨra iti, ezɨ God a gaperagha zui. Ia orakigh. God bar pamtemɨn dei. 
Ia gumazamiziba bar, Godɨn ziar ekiamɨn gun mɨkɨm. A Israelian atrivim. An gavgavir ekiam, e overiamɨn pɨn an ganam. 
Israelian God uan Dɨpenimɨn iti, ezɨ e an atiatingam. A gavgavir ekiam isa uan gumazamizibagh anɨdi. E Godɨn ziam fam! 
